DECIZIA COMISIEI
din 23 aprilie 2009
de modificare a Deciziei 2003/467/CE în ceea ce privește declarația conform căreia anumite regiuni administrative din Italia sunt oficial indemne de tuberculoză bovină, bruceloză bovină și leucoză enzootică bovină, anumite regiuni administrative din Polonia sunt oficial indemne de leucoză enzootică bovină și Polonia și Slovenia sunt oficial indemne de tuberculoză bovină
[notificată cu numărul C(2009) 2972]
(Text cu relevanță pentru SEE)
(2009/342/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 64/432/CEE a Consiliului din 26 iunie 1964 privind problemele de inspecție veterinară care afectează schimburile intracomunitare cu bovine și porcine (1), în special anexa A secțiunea I punctul 4, anexa A secțiunea II punctul 7 și anexa D secțiunea I litera E,
întrucât:
(1)
Directiva 64/432/CEE prevede că un stat membru sau o parte a unui stat membru poate fi considerat (considerată), în ceea ce privește efectivele de bovine, ca fiind în mod oficial indemn (indemnă) de tuberculoză bovină, bruceloză bovină și leucoză enzootică bovină atunci când sunt îndeplinite anumite condiții stabilite în directiva respectivă.
(2)
Decizia 2003/467/CE a Comisiei din 23 iunie 2003 de stabilire a statutului oficial de indemne de tuberculoză, bruceloză și leucoză enzootică bovină pentru efectivele de bovine din anumite state membre și regiuni din state membre (2) prevede listele regiunilor din statele membre declarate indemne de tuberculoză bovină, bruceloză bovină și leucoză enzootică bovină.
(3)
Italia a prezentat Comisiei documente care atestă respectarea condițiilor adecvate prevăzute în Directiva 64/432/CEE în ceea ce privește provincia Oristano din regiunea Sardinia pentru ca această provincie să poată fi considerată regiune a Italiei oficial indemnă de tuberculoză bovină.
(4)
Italia a prezentat Comisiei documente care atestă respectarea condițiilor adecvate prevăzute în Directiva 64/432/CEE în ceea ce privește toate provinciile din regiunea Marche și provincia Cuneo, ultima provincie din regiunea Piemonte care nu a fost încă inclusă în capitolul 2 din anexa II la Decizia 2003/467/CE, pentru ca regiunile respective, în ansamblul lor, să poată fi considerate regiuni ale Italiei oficial indemne de bruceloză bovină.
(5)
De asemenea, Italia a prezentat Comisiei documente care atestă respectarea condițiilor adecvate prevăzute în Directiva 64/432/CEE în ceea ce privește toate provinciile din regiunea Sardinia, pentru ca această regiune să poată fi considerată regiune a Italiei oficial indemnă de leucoză enzootică bovină.
(6)
După evaluarea documentelor prezentate de Italia, provinciile și regiunile în cauză ar trebui recunoscute ca fiind regiuni ale Italiei oficial indemne de tuberculoză bovină, oficial indemne de bruceloză bovină și, respectiv, oficial indemne de leucoză enzootică bovină.
(7)
Polonia a prezentat Comisiei documente care atestă respectarea condițiilor adecvate prevăzute în Directiva 64/432/CEE în ceea ce privește întregul său teritoriu pentru ca acest stat membru să poată fi considerat stat membru oficial indemn de tuberculoză bovină.
(8)
De asemenea, Polonia a prezentat Comisiei documente care atestă respectarea condițiilor adecvate prevăzute în Directiva 64/432/CEE în ceea ce privește 11 regiuni administrative (powiaty) din cadrul unităților administrative superioare (voievodate) Podlaskie și Pomorskie, pentru ca regiunile respective să poată fi considerate regiuni ale Poloniei oficial indemne de leucoză enzootică bovină.
(9)
După evaluarea documentelor prezentate de Polonia, întregul teritoriu al Poloniei ar trebui recunoscut ca stat membru oficial indemn de tuberculoză bovină, iar regiunile Poloniei (powiaty) ar trebui recunoscute ca regiuni ale statului membru respectiv oficial indemne de leucoză enzootică bovină.
(10)
Slovenia a prezentat Comisiei documente care atestă respectarea condițiilor adecvate prevăzute în Directiva 64/432/CEE în ceea ce privește întregul său teritoriu, pentru ca acest stat membru să poată fi considerat stat membru oficial indemn de tuberculoză bovină.
(11)
După evaluarea documentelor prezentate de Slovenia, întregul teritoriu al Sloveniei ar trebui recunoscut ca stat membru oficial indemn de tuberculoză bovină.
(12)
Prin urmare, Decizia 2003/467/CE ar trebui modificată în consecință.
(13)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexele I, II și III la Decizia 2003/467/CE se modifică în conformitate cu anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 23 aprilie 2009.